同周兄南仲遊滄浪
作者：韓淲
朝代：宋

paragraphs: 滄浪之居蘇子美，滄浪之水僅清泚。
闔廬城中今何年，宛轉依稀無乃是。
石鑿鑿兮岸靡靡，紫荇浮煙復雲委。
林空鳴禽時感耳，我亦爲渠聊步屣。
千古萬古一長史，非網打盡那得爾。
清風明月誰匪閑，同遊之者子周子。
青春已深炫桃李，寒食清明數日裏。
滄浪之水不可比，滄浪之歌不可擬。